Negejarige verdrink dag ná gesin verhuisArgieffoto ŉ Negejarige het Sondagoggend in Pretoria verdrink nadat die gesin gister na ŉ nuwe kompleks verhuis het. “Paramedici is na die toneel in Bourkestraat in Sunnyside ontbied waar ŉ kind verdrink het,” het Chris Botha, woordvoerder van Netcare 911, gesê. “Die gesin het gister na die kompleks verhuis. Die negejarige seun het deur die kompleks gaan stap en nie weer teruggekeer nie. Die ouers kon nie die kind vind nie en het hom as vermis aangemeld.” Een van die persone wat in die kompleks woon, het vanoggend alarm gemaak toe hulle ŉ kind op die bodem van die swembad opgemerk het. “Paramedici, die polisie en die brandweer is na die toneel ontbied. Brandbestryders het in die swembad gespring en die kind uitgehaal. Paramedici van Netcare 911 het die kind op die toneel dood verklaar.”